Predkladacia správa 

Ministerstvo financií SR (ďalej len „MF SR“) predkladá materiál Stanovisko Ministerstva financií SR k pripomienkam sociálnych partnerov Hospodárskej a sociálnej rady SR ku Koncepcii reformy daňovo-odvodového systému na základe záverov rokovania Hospodárskej a sociálnej rady SR, bod č. 7, zo dňa 6. júna 2011.

Koncepcia sa na rokovaní HSR SR stretla so všeobecnou podporou najmä v oblasti celkového zníženia administratívnej záťaže, zjednodušenia, sprehľadnenia a zefektívnenia daňovo-odvodového systému, ako aj s podporou zjednotenia výberu daní, cla a odvodov do jedného výberného miesta. Na druhej strane boli v pléne zo strany sociálnych partnerov prednesené aj viaceré zásadné pripomienky, čoho dôsledkom bolo aj celkové konštatovanie, že HSR SR nedospela k dohode z dôvodu nesúhlasu Konfederácie odborových zväzov (KOZ), Združenia miest a obcí Slovenska (ZMOZ) a Asociácie zamestnávateľských zväzov a združení SR (AZZZ). Republiková únia zamestnávateľov (RÚZ) s koncepciou súhlasí s pripomienkami.

Cieľom tohto materiálu MF SR je ozrejmiť pripomienky jednotlivých sociálnych partnerov, ako aj podať stanovisko MF SR k pripomienkam sociálnych partnerov.

Vzhľadom na skutočnosť, že väčšina pripomienok má zásadný vplyv na charakter a smerovanie zmien v daňovo-odvodovom systéme, resp. výrazný vplyv na hospodárenie s verejnými financiami, neodporúčame sa týmito návrhmi ďalej zaoberať. Výnimkou je možnosť rozšírenia odvodovej odpočítateľnej položky pre všetky osoby pracujúce na dohody o prácach vykonávaných mimo pracovného pomeru, t. j. aj pre osoby so súbehom príjmov z iných činností. Uvedené opatrenie by malo negatívny vplyv na verejné financie vo výške 7,9 mil. eur ročne.

Vzhľadom na informatívny materiál sa nepredkladá doložka vybraných vplyvov.